En hændelse nytårsnat i Nørresundby , hvor en 18-årig kvinde anmeldte en 19-årig mand for voldtægt, har ledt op til stor debat. Episoden, som udspillede sig, endte nemlig ifølge Nordjyllands Politi med at gå fra at være en formodet voldtægtssag til at blive en sag om uoverensstemmelse om samtykke. Det har fået den nordjyske folketingspolitiker Sólbjørg Jakobsen (LA) til at råbe op på Twitter . - Voldtægt er forfærdeligt. At dømme eller anklage en uskyldig er også forfærdeligt. Denne sag, om to unge mennesker, som er enige om hændelsesforløbet, men uenige om samtykkespørgsmålet, kan komme til at fylde meget i debatten. Det bør den også, skriver hun fra sin profil på Twitter. Bekymring for samfundssynet Voldtægt er forfærdeligt og aldrig okay, understreger folketingspolitikeren. Alligevel er hun bekymret for, at der ved sager, hvor der er spørgsmål om samtykke, hurtigt bliver lagt skyld på de forkerte. - Der er to vigtige sider af en sagen, der omhandler et spørgsmål om samtykke. Der er en uvidende, som ikke har ønsket at krænke, og der er en, der føler sig krænket. En ting er juraen, og en anden er samfundets syn på situationerne, fortæller Sólbjørg Jakobsen og understreger, at det ikke handler om den pågældende sag i Aalborg, da hun ikke vil kommentere på noget konkret. Men hun savner flere nuancer i samfundets nuværende debat om samtykke. - Det er en vigtig debat, som er svær at tage fat i, da man hurtigt kan lyde som en, der beskytter krænkerne, og det er slet ikke meningen. Dog er det vigtigt, at vi får åbnet en debat omkring situationer, hvor der er spørgsmål om samtykket, da der egentlig er tale om to ofre. - Begge vil være mærket af situationen, og her er det vigtigt, at vi hjælper ofrene videre ved at få taget fat i samfundssynet og tabuet, forklarer Sólbjørg Jakobsen. Samtykkelov skaber nuancer Hendes nordjyske kollega Peder Hvelplund (Ø) er ikke enig i de manglende nuancer i debatten. Han mener istedet, at den nye den samtykkebaserede voldtægtsbestemmelse i straffeloven netop leder op til dette. - Generelt er samtykkelovgivningen et kvantespring i forhold til at ændre kulturen omkring synet på voldtægt, da den jo netop gør det muligt at se, at der ikke må herske tvivl om samtykke ved samleje. - Før er voldtægtssager blevet afvist på grund af manglende beviser på, at der ikke har været samtykke, og det er netop her, loven har været med til at give nuancer, understreger Peder Hvelplund. Det er dog ikke loven, Sólbjørg Jakobsen er utilfreds med. - Det skal være op til domstolen at bedømme, om en er skyldig eller uskyldig, og det er derfor, at den her debat er vigtig, da samfundet hurtigt gør sig til en dømmende magt. Det kan ende med at få store konsekvenser for én, som for eksempel er tiltalt i en sag om samtykkespørgsmål. Har selv oplevet lignende Sólbjørg Jakobsen har selv været i retten omkring en sag om overgreb fra hendes kommunallæge, hvor han endte med at blive dømt. Det har været med til at sætte nogle ting i perspektiv hos folketingspolitikeren. - Nogle har måske brug for, at skurken bliver udpeget. Jeg selv sad faktisk med en følelse af, at selvom han var dømt, så var jeg stadig mærket af det, siger hun og understreger: - Derfor er det vigtigt, at vi får hjulpet ofrene med at komme videre.

Referat:
Der er brug for nuancer i den offentlige debat om samtykke, mener den nordjyske folketingspolitiker Sólbjørg Jakobsen (LA).